stanford-oval/wikipedia huggingface dataset:
צביון (סוג)
אקולוגיה

ישנן חלוקות נוספות אצל המינים בסוג: צביוני יער - מצויים בעיקר ביערות טרופיים, וצביוני סוואנה המצויים גם בסוואנות בחורשים דלילים ובאזורי סבך גבוהים. חלוקה נוספת היא לפי שעות פעילות: צביוני לילה - פעילים בעיקר בשעות הלילה (רובם מצביוני הענק, אך ישנן גם מינים נוספים), וצביוני יום הפעילים בשעות הבוקר, שעות הצהריים המאוחרות ושעות הערב. מינים בודדים פעילים בעיקר בבין השמשות. המאפיינים שזהים לכל המינים: תזונה שמורכבת ברובה מפירות, עלים או זרעים, עם כמות מועטה יותר של פטריות, עשבי תיבול ועשבים. מרביתם גם מגוונים את תזונתם למזון מהחי כחולייתנים קטנים, ציפורים, נמלים ונבלות. חלק גדול מהמינים נוהגים לעקוב אחר מיני קופים מסוימים כדי ליהנות מהפירות שהללו מפילים מבלי משים. אחד מהמאפיינים של המינים הוא שהם מנפנפים בזנבם ללא הרף - מה שלעיתים נראה כאור מבצבץ ביער.
האויב העיקרי של כל המינים הוא הנמר, ומאזור לאזור עלולים לטרוף את המינים בסוג טורפים מגוונים למדי: החל מהאריה, הצבוע, הפיתון, והמנדריל, וכלה בתן, סרוואל, זבד, עיט ולטאת כוח. מיני הצביון ידועים בביישנותם ובזהירות המופלגת שלהם, כשבשעת סכנה הם "יצללו" במהירות לתוך הסבך וזהו גם המקור לשמם השני (דוויקר פירושו באפריקאנס - "צוללן"). המינים בעלי יכולת ניתור טובה ומבנה גופם מסייע להם לנוע במהירות בסבך.
המינים בסוג הם בעלי חיים בודדים וטריטוריאליים ברובם - אם כי זה לא הוכח לגמרי, והם חיים לרוב בשטחים קבועים אותם הם מסמנים בעזרת בלוטות הריח שלהם. חלק מהמינים פוליגמיים ואחרים מונוגמים. ההריון של הנקבה נמשך 8-4 חודשים, לאחריהם נולד עופר יחיד בדרך כלל. העופר שוהה בצמחייה סבוכה בתקופה הראשונה לחייו ונגמל לאחר 5-3 חודשים. הבגרות היא סביבות 18-9 חודשים, ומשתנה בין הזכרים לנקבות. תוחלת חיים ממוצעת של המינים היא כ-10 שנים.
מינים

צביון צהוב-גב (Cephalophus silvicultor)
צביון ז'נטינק (Cephalophus jentinki)
צביון אבוט (Cephalophus spadix)
צביון חום (Cephalophus dorsalis)
צביון פיטרס (Cephalophus callipygus)
צביון אדום (Cephalophus rufilatus)
צביון אדרס (Cephalophus adersi)
צביון נטאל (Cephalophus natalensis)
צביון הארווי (Cephalophus harveyi)
צביון זברה (Cephalophus zebra)
צביון לבן-גחון (Cephalophus leucogaster)
צביון ווינס (Cephalophus weynsi)
צביון שחור (Cephalophus niger)
צביון שחור-חזית (Cephalophus nigrifrons)
צביון אוגילבי (Cephalophus ogilbyi)
צביון לבן-רגליים (Cephalophus crusalbum) - תת-מין של צביון אוגילבי ומוכר כבר כמין נפרד.
פרידריך בסל

| --- | --- |

 לידה:  22 ביולי 1784 מינדן, הרפובליקה הפדרלית של גרמניה 
 פטירה:  17 במרץ 1846 (בגיל 61) קניגסברג, פרוסיה 
 ענף מדעי:  אסטרונומיה, מתמטיקה
 מקום מגורים:  גרמניה
 מנחה לדוקטורט:  קרל פרידריך גאוס 
 מוסדות:  מצפה הכוכבים של קניגסברג  אוניברסיטת קניגסברג 
 תלמידי דוקטורט:  היינריך שרק, אדוארד לותר, קרל אוגוסט פון שטיינהייל, פרידריך וילהלם ארגלנדר 
 פרסים והוקרה:  חבר זר של החברה המלכותית (9 ביוני 1825)  פרס לאלנד (1816)  מדליית זהב של החברה המלכותית לאסטרונומיה (1841)  אביר דרגה שנייה במסדר העיט האדום  עמית האקדמיה האמריקאית לאמנויות ולמדעים  אות מסדר ההצטיינות במדעים ואמנויות של גרמניה 
 בן או בת זוג:  יוהאנה בסל 
 תרומות עיקריות
 פונקציית בסל, היסט, תיקון בסל
 
פרידריך וילהלם בסל (בגרמנית: Friedrich Wilhelm Bessel;‏ 22 ביולי 1784 - 17 במרץ 1846) היה אסטרונום, מתמטיקאי, פיזיקאי וגאודזיסט גרמני.
חייו

בסל נולד במינדן שבגרמניה. היה הראשון שמדד, בשנת 1838, את המרחק לכוכב. בסל השתמש בשיטת הפרלקסה ומדד בדיוק גבוה את מקומו של הכוכב 61 בברבור. כוכב זה הוא כוכב כפול והוא הכוכב הנראה לעין החמישי מבחינת קרבתו אל כדור הארץ, במרחק של כ-11.4 שנות אור. על מנת למדוד את מרחקו ביצע שתי מדידות בהפרש של חצי שנה על מנת להשתמש במלוא קוטר מסלול כדור הארץ סביב השמש כקו בסיס.
כמתמטיקאי פיתח משוואה דיפרנציאלית מסוימת. זו זכתה לפתרונות קנוניים על ידי ברנולי, והללו הוכללו על ידי בסל ונקראים לפיכך על שמו פונקציות בסל. פתרונות אלה הם בעלי חשיבות רבה בפיזיקה.
כבר בגיל 26 התמנה כמנהל מצפה הכוכבים של אוניברסיטת קניגסברג.
האסטרואיד 1562 נקרא על שמו.
נכדו של בסל, מצד בתו יוהנה מרי, הוא האגיפטולוג והמילונאי הגרמני אדולף ארמן.
צדיק (שיר)

"צדיק" הוא שיר של הזמר והשחקן הישראלי שולי רנד. השיר נכתב והולחן על ידי שולי רנד, הופק בידי אסף תלמודי, ויצא לאור ב-4 ביוני 2018 בתור הסינגל הראשון מתוך אלבום האולפן השני של רנד, "רצוא ושוב".
רקע

השיר נכתב והולחן על ידי שולי רנד, הופק בידי אסף תלמודי, ועובד בידי בנו הנדלר, עמית הראל, עמית יצחק, ניר מנצור, גדי פוגטש ותלמודי. הוא יצא לאור ב-4 ביוני 2018 בתור הסינגל הראשון מתוך אלבום האולפן השני של רנד, "רצוא ושוב". על משמעות השיר הסביר רנד:
בחיים כולנו נתקלים בפער הכואב בין החוץ שלנו למה שבפנים באמת. זה, כמובן, חל ביתר תוקף במיוחד על אנשים שפועלים מול ציבור, אנשים שמעמדם מקשה עליהם להיות, לדבר ולחיות את הפשוט. אז בזה עוסק השיר 'צדיק', או בשמו המקורי 'הבלדה על אדם שפיו וליבו לא שווים. מאוד לא שווים'.
בריאיון עם אלחנן ניר וברל'ה קרומבי למקור ראשון רנד הוסיף:
אנשים שואלים אותי על מי כתבתי את השיר הזה והאם משהו בתפיסת הצדיק שלי נסדק. הסיפור של השיר היה שפעם היה לי איזה ויכוח גדול עם מישהו והרגשתי שאני מאוד צודק ובתוך להט הדברים גם הרגשתי שאני לא מתנהג בצורה הכי טהורה מבחינת המידות. ואז עזבתי את המקום והלכתי משם במהירות כשכולי זעוף. הלכתי מהר מאוד עם הראש כלפי הרצפה ופתאום מישהו בא לקראתי בהתלהבות ואומר לי 'שולי רנד! צדיק! אשריך צדיק!'. באותו רגע התחלתי לכתוב את השיר. אנשים לקחו את זה למקום של משבר דור בעלי התשובה, אבל התכוונתי בשיר הזה רק לעצמי.
השיר

"צדיק" הוא שיר באורך 4:19 אשר בוצע על ידי שולי רנד בליוי קולות בס על ידי בנו הנדלר, תופים על ידי ניר מנצור, וגיטרה על ידי עמית יצחק. קולות הכינור בוצעו על ידי גדי פוגטש, הקלידים על ידי עמית הראל ואסף תלמודי, הסקסופון, הטרומבון והטמבורין על ידי איל תלמודי, גרשון וייסרפירר ואסף אמדורסקי בהתאמה. המילים "כשאתה אחד העצובים בעיר" נלקחו משירו של מאיר אריאל, "לילה שקט עבר על כוחותינו בסואץ".
הדיון הציבורי אודות השיר

לאחר דיון ממושך בתחנה, החליטו בתחנת הרדיו קול חי להימנע מהשמעת השיר עקב החשש שהוא עלול לפגוע במאזינים שיפרשו את השיר כמבטא ביקורת על צדיקים. בתגובה לצזנור השיר אמר רנד:
..לא פירשו נכון את השיר.. חשבו שהוא בא לתקוף צדיקים. בגלל התגובות אני אומר את מה שלא רציתי לומר: כתבתי אותו קודם כל על עצמי, ומי שזע באי־נוחות ממנו, זה בסדר. התגובה של קול חי לא כיוונה למטרה. השיר עורר דיון על שיטות בעבודת השם. כדי לגלות את הטוב בעצמך או אצל הקדוש ברוך הוא, אתה צריך לדעת מי אתה, ולא להיבהל מזה. הקדוש ברוך הוא אוהב אותך ככה. הכאב הוא הידיעה מי אתה. טוב מאוד ששיר מעורר דיון. אני מאמין באינטליגנציה של הציבור.
ידידיה מאיר מערוץ 7 שיבח את הכתיבה רבת המשלבים של רנד, הכוללת את לשון המשנה והגמרא, סלנג של חוזרים בתשובה, פרפרזה לאגדות חז"ל, מילה ביידיש, ומילים מספרי חסידות וממגילת קהלת. הוא ביקר את העובדה שבניגוד לשיריו האחרים של הזמר, כגון "אייכה", בשיר זה רנד אינו משאיר אף תקווה קלושה לטוב.
איתמר זהר מעיתון הארץ ביקר את העובדה שגלגלצ בחרו לא להכניס את השיר לפלייליסט שלהם וכתב "כשכל כך הרבה זמרים שרים שירי חנופה לדת, טוב לשמוע את שולי רנד מטיל ספק בה".
מיקומי שיא

|   ‏‏‏  מצעדים שנתיים (2018)> מדינה |   ‏‏‏  מצעדים שנתיים (2018)> מצעד |   ‏‏‏  מצעדים שנתיים (2018)> מיקום שיא |   ‏‏‏  מצעדים שנתיים (2018)>  |
| --- | --- | --- | --- |
|  ישראל | מדיה פורסט ישראל | - |  |
|  ישראל | כאן מורשת | 7 |  |
הערות שוליים

↑  מאיה כהן, שיר חדש לשולי רנד, באתר ישראל היום, 4 ביוני 2018
1 2  וואלה! תרבות‏, "איך תמכור להם שמחה?": אחרי 8 שנים - שולי רנד מוציא שיר חדש, באתר וואלה, 4 ביוני 2018
1 2 3   שולי רנד - צדיק, סרטון בערוץ "שולי רנד", באתר יוטיוב (אורך: 04:20)
1 2 3  צדיק, באתר הספרייה הלאומית
↑  שולי רנד שוב על המסך: לא פשוט למצוא תסריט שמתאים לאדם דתי, באתר גלי צה"ל
↑  מילות השיר "לילה שקט עבר על כוחותינו", באתר שירונט
↑  "צדיק" של שולי רנד לא משודר בקול חי - קול חי, באתר קול חי, ‏10 ביוני 2018
↑    אלחנן ניר, ‏"אני לוליין שהולך על חבל מאד דק", בעיתון מקור ראשון, 17 בנובמבר 2018
↑  ניצן פינקו, שולי רנד: "נהייתי מיינסטרים ונבהלתי", באתר כלכליסט, 26 בדצמבר 2018
↑  ידידיה מאיר, כן, צדיק!, באתר ערוץ 7, 7 ביוני 2018
↑  איתמר זהר, כשכל כך הרבה זמרים שרים שירי חנופה לדת, טוב לשמוע את שולי רנד מטיל ספק בה, באתר הארץ, 17 ביוני 2018
↑  בני יחזקאלי, ואלו הזוכים במצעד המוזיקה: החסיד והמקורי, באתר בחדרי חרדים, 26 בספטמבר 2018
| --- | --- |
בקרת זהויות :  MusicBrainz work: 5e18bb5e-789b-4425-82a1-06a9bb35492e
צביה שוויג

אין תמונה חופשית
צביה שוויג (נכתב גם שויג, כ"ז בטבת תרס"ה, 4 בינואר 1905 – תשנ"ו, 1996) הייתה מורה ישראלית להתעמלות, ריתמיקה, התעמלות יוצרת וריקודי עם, מלחינה ומשוררת שכתבה שירי משחק לילדים.
ביוגרפיה

שוויג נולדה בשם ציובה (צביה) דיקשטיין בעיירה פָּריץ' (פריצ'י (פול'); ביידיש: פּאריטש) שלגדות נהר בֶּרֶזינה, כ-100 ק"מ מבוברויסק, בפלך מינסק של רוסיה (רוסיה הלבנה), בתם של חיה פסיה ומאיר דיקשטיין. עם פרוץ מלחמת העולם הראשונה נדדה המשפחה מזרחה עד העיר יקטרינבורג, בירת מחוז סברדלובסק שבחבל אורל. שם סיימה את לימודיה בסמינר למורים ומכון לכוראוגרפיה. ב-1922 עלתה לארץ ישראל עם הוריה ואחיה והשתקעה בירושלים. בארץ הוסיפה להשתלם בקורסים למחול, הייתה רקדנית ובהמשך מורה להתעמלות וריתמיקה בגני ילדים ובכיתות הנמוכות בבתי ספר יסודיים והדריכה בחוגי התעמלות יוצרת וריקודי עם. היא לימדה במשך עשרות שנים, ועד יומה האחרון, בגיל 90, המשיכה לקבל תלמידים בסטודיו שבביתה.

באפריל 1928 נישאה לצלם שמואל יוסף שוויג. ב-1929 נולדה בתם, גְדוּלָה, וכעבור שלוש שנים נולד בנם, חנוך.
תוך כדי עבודתה הכוראוגרפית והמוזיקלית עם ילדים ואנשי חינוך חיברה עשרות שירי תנועה ומשחק ומערכונים, שאת רובם גם הלחינה. שיריה זכו לפופולריות, והיא פרסמה בכמה ספרים אותם, בלוויית תווים והדרכה בהתעמלות וריתמיקה.
בתה גְדוּלָה עוֹגֶן היא פסלת ואמנית קרמיקה, שבשנים 1965–1980 כיהנה כראש המחלקה לקדרות ב"בצלאל".
אחיה מרדכי אבניאל (דיקשטיין) היה אמן ועורך דין.
אחותה רוזה הייתה אשתו של נגן כלי הקשה בתזמורת הפילהרמונית הישראלית ואספן הבולים ישראל סגל.
פרסומיה > ספרים

שירי משחק ומחול: לגני הילדים ולכתות א-ד; עורך: אוריאל אופק; המנגינות: פנינה לנדנר (בן-ארצי), צביה שויג; עורך המנגינות: יוסף הדר; ציורים: אריה קמחי, ירושלים: קריית ספר, 1966. (תווים) (כולל הנחיות לביצוע הריקודים)
מחזות ושירים לילדים; ציור התווים: יוסף מרטון, רמת גן: מסדה, 1972. (תווים) (התוכן: צביה שויג, "הסביבון"; "חג האביב"; "זהירות ילדים"; "בובה מירי"; "רופא בבית"; "תזמורת בובות"; הרועה שר לשה".- צפורה פליישר, "משחק החנוכה"; "ריקוד הליצנים"; "חג אביב בגן"; "שיר הדבורים"; "שיר ערש לבובה"; "צבעים אהובים"; "עיר שלום ירושלים".- נילי דרורי, "הפרפר")
ארבע עונות השנה: לגני הילדים וכתות א-ד; עורך מוזיקלי: צבי בן-פורת; איורים: בני עדן; שרטט תווים: יוסף מרטון, תל אביב: אור תו, 1976. (תווים) (קול ללא ליווי) (כולל הנחיות לביצוע)
התעמלות וריתמיקה: בשיר תנועה ומשחק לגני הילדים ולכיתות א-ד; איורים: הדס בר-יוסף; כתיבה גרפית של התווים: י’ מרטון; עריכת הספר: ברונו ריינהרדט, תל אביב: אור-תו, 1977. (תווים) (קול ללא ליווי) (כולל מערכי שיעור)
לגן לגנון: לילד הגדול והקטן; כתיבה גרפית של התווים: י’ מרטון; ציורים: הדס בר-יוסף; עריכת הספר: ברונו ריינהרדט, תל אביב: אור תו, 1979. (תווים) (קול ללא ליווי) (שירים ומשחקי תנועה לגילאים הרכים של ילדי הגן) (התוכן: א: משחקי תנועה ומשחקי חקוי לעופות וחיות; ב: שירים לכל עת)
12 רקודי ילדים: לגני הילדים ולכתות א-ד; ... עריכת הספר: ברונו ריינהרדט, תל אביב: אור-תו, 1982. (תווים) (קול ללא ליווי) (כולל מערכי שיעור והנחיות לביצוע הריקודים)
פרסומיה > תקליט

צביה שוויג, חתונה בגן החיות: פנטומימה בסיפור שיר ומשחק; מוזיקה עיבודים וניצוח: צבי בן-פורת; מספר ושר: אברהם פררה עם קבוצת ילדים, [ח"מ]: [צ. שויג], 1976. (40 דק')
הערות שוליים

↑  הקבר של צביה שוויג בבית הקברות בהר המנוחות, באתר BillionGraves.
↑  מעט על הוריה ראו: אבא, יזכור: מאיר דיקשטיין ז"ל (שלושים לפטירתו), חרות, 6 באוגוסט 1957; אב"א אחימאיר, ימים נוראים, חרות, טורים 5–6, 19 בספטמבר 1958.
↑  דליה קרפל, שמואל יוסף שוויג תיעד את המדינה דרך עדשה אוהבת, באתר הארץ, 11 ביוני 2010.
| --- | --- |
בקרת זהויות :  NLI: 987007292149305171  LCCN: nr91002679  VIAF: 255279192   WorldCat (עם VIAF): 255279192
צדוק שרמן

| --- | --- |

 לידה:  21 בספטמבר 1944 (בן 80) 
 מקום לימודים:  הטכניון – מכון טכנולוגי לישראל 
 תחום יצירה:  אדריכלות 
 מספר צאצאים:  3 
 www.sherman-arc.com
 
צדוק שרמן (נולד ב-21 בספטמבר 1944) הוא אדריכל ישראלי מייסד ושותף בכיר במשרד "שרמן אדריכלות ואפיון בע"מ".
ביוגרפיה

צדוק שרמן נולד למשפחה של שורדי שואה. בשנת 1949 עלה עם הוריו ואת חינוכו קיבל בישראל. עם סיום לימודי התיכון (1962) החל את לימודיו בפקולטה לאדריכלות ובינוי ערים בטכניון במסגרת העתודה האקדמית. עם סיום לימודיו (1967) חזר לשירות הצבאי במרכז בינוי צה"ל בתפקיד קצין תכנון ובהמשך כראש מדור בינוי מחנות. במסגרת תפקידו עסק בתכנון מחנות ובניה צבאית מגוונת, תוך כדי מתן דגש לתכנון מבנים בעלי מורכבות טכנולוגית גבוהה.
ב־1971 היה שותף במשרד "שימור שרמן אדריכלים"- תכנון שכונות מגורים, מבנים ייעודיים ומבני מעבדות לגופים ממלכתיים.
בשנת 1974 היה שותף במשרד תכנון אדריכלי והנדסי רב דיסיפלינרי A.C.D. בע"מ, המשרד עסק בתכנון שכונות מגורים, מבני מעבדות ומחקר (אביק - טבע נתניה) אינטל חיפה, המכון לבריאות הציבור וכן מתקנים צבאיים.
ב־1981-2006 מייסד ושותף בכיר במשרד "שרמן פוטש אדריכלים בע"מ", בו תכנן מתקנים צבאיים, מבני מגורים, מבני מעבדות ומבנים עתירי טכנולוגיה עבור שורת מוסדות ומשרדי ממשלה שונים ביניהם: המכון הווטרינרי, מרכז וולקני, נמל אשדוד, האוניברסיטה העברית, הטכניון, מכון ויצמן ורשות שדות התעופה. בשנים 1981–1986 במסגרת פעילות שיקום שכונות אדריכל צדוק שרמן הניע באופן תקדימי תהליכים של שיתוף האוכלוסייה בתהליך קבלת החלטות ואישור תוכניות.
בשנים 1987–1991 היה יועץ אדריכלי בכיר במחלקת בינוי של חיל האוויר ובשנים 1988–1992 היה יועץ אורבני לשיקום ופיתוח העיר רמלה מטעם משרד הבינוי והשיכון.
מ־2006 ועד עתה מייסד ואדריכל ראשי בחברת "שרמן אדריכלות ואפיון בע"מ". יחד עם בנו מר משה שרמן שותף וראש תחום אפיון. אפיון ותכנון מחנות ומתקנים שונים למערכת הביטחון, תכנון מבנים מורכבים למוסדות השכלה גבוהה ומחקר כמו: מכון ויצמן, האוניברסיטה העברית, אוניברסיטת בר-אילן, הטכניון, המכון למחקר ביולוגי ועוד.
נוסף לפעילותו כמתכנן וכמאפיין, אדריכל שרמן עוסק גם בפעילות ציבורית מקצועית ושימש בתפקידים שונים: חבר ועדת האתיקה הממלכתית, יו"ר איגוד האדריכלים (2001–2004), חבר ועדות תקינה שונות (מכון התקנים), חבר ועדה למינוי מומחים ובוררים בארגון האדריכלים ומשנת 2009 ועד היום מ"מ יו"ר בארגון המהנדסים והאדריכלים העצמאיים.
חיים אישיים

צדוק שרמן היה נשוי לפרופ' לבנה שרמן עד למותה ב-2020, לזוג שלושה בנים ושמונה נכדים.
פרויקטים מובילים

בניין המרכז לרפואה השוואתית ע"ש דוד לופטי, מכון ויצמן, רחובות (בביצוע)
בניין מדעי החיים ע"ש אמרסון, הטכניון, חיפה
בניין בית הספר למדעי החינוך, אוניברסיטת בר-אילן, רמת גן
הפקולטה לרפואה בצפת, אוניברסיטת בר-אילן
חדר אוכל ומטבח מרכזי, אזור התמך, נמל התעופה בן-גוריון
בניין בית הספר לרפואה וטרינרית, אוניברסיטה עברית (קמפוס רחובות)
בניין המרכז למחקר טרום קליני ע"ש לורי לוקי, מכון ויצמן, רחובות
בניין למחקר טרנסגני ע"ש קמיליה בוטנר, מכון ויצמן
בניין מעבדות הוראה הפקולטה למדעי הטבע, אוניברסיטת עברית (קמפוס ספרא)
בניין מחקר ופיתוח לתרכיבי פו"ט F.M.D, משרד החקלאות, בית החולים הווטרינרי האוניברסיטאי
עיר הבה"דים, אפיון תוכנית האב ורובעי חימוש ורפואה
קריית התקשוב, אפיון תוכנית אב, תכנון אדריכלי מנחה למבנים מורכבים
גלריית תמונות

בית הספר לחינוך, אוניברסיטת בר-אילן
בית הספר לחינוך, אוניברסיטת בר-אילן
בניין לרפואה השוואתית, מכון ויצמן (בבניה)
בניין לרפואה השוואתית, מכון ויצמן (בבניה)
חדר אוכל ומטבח מבשל, רשות שדות התעופה
חדר אוכל ומטבח מבשל, רשות שדות התעופה
מרכז למחקר טרום קליני, מכון ויצמן
מרכז למחקר טרום קליני, מכון ויצמן
בניין מדעי החיים, בטכניון
בניין מדעי החיים, בטכניון
בניין מעבדות הוראה, הפקולטה למדעי הטבע, האוניברסיטה העברית
בניין מעבדות הוראה, הפקולטה למדעי הטבע, האוניברסיטה העברית
בית הספר לרפואה וטרינרית, האוניברסיטה העברית
לקריאה נוספת

ספרות:
דוד קרויאנקר, תכנון ואדריכלות 1953-2002, קריית אדמונד י. ספרא גבעת רם, בניין מעבדות הוראה בהוצאת האוניברסיטה העברית בירושלים 2002
בניינים בקמפוס, הוצאת מכון ויצמן למדע, ערך: יבשם עזגד
בונים תשתית למצוינות תשס"ה, המחלקה לבנוי ותשתיות האוניברסיטה העברית בירושלים
AI- אדריכלות ישראלית, חוברת 11/2005, תחת קורת הגג המרחבי- מבני התמך של נתב"ג- מתחם C- מתקן ההסעדה של עובדי רשות שדות התעופה, עמודים 52,53
AI- אדריכלות ישראלית, חוברת 116, פרויקט השנה בקטגוריית מבנים לא בנויים- מקום 3, עמ' 84 מרכז דוד לופאטי, מכון ויצמן
ADA KARMI- MELAMEDE ARCHITECT: LIFE SCIENCES BUILDINGS, BEN-GURION UNIVERSITY OF THE NEGEV הוצאת BIRKHAUSER, אדריכלות מעבדות-שרמן צדוק
PHYSICAL DEVELOPMENT REPORT, JUNE 2006 הטכניון בחיפה, בניין אמרסון.
הערות שוליים

1 2  שרמן אדריכלות ואפיון בע"מ
↑  דיון בכנסת בהשתתפות אדריכל צדוק שרמן יו"ר איגוד המהנדסים והאדריכלים
פראיטור

פְּרָאיְטוֹר (בלטינית: praetor, מיסוד prae, להקדים, להיות לפני) היה ברפובליקה הרומית תוארו של הקונסול כאשר הוא מוביל צבאות למלחמה. ההיסטוריון טיטוס ליוויוס הקביל תואר זה לתואר הסטרטגוס אצל האכאים ביוון.
במקורו היה השירות כפראיטור סוג נוסף של כהונה קונסולרית, ותפקידיו הראשיים של הפראיטור היו חלק מתפקידי הקונסולים. הפראיטור עמד לעיתים בראש צבא רומי, וכאשר נעדרו הקונסולים מרומא לצורך פיקוד על צבאות, מילא את תפקידיהם בעיר עצמה (ולפי ליוויוס נקרא אז praetor maximus). הפראיטור היה מגיסטרטוס קורוליס ולווה בשישה ליקטורים, שומרי ראש ועוזרים. מאוחר יותר, הופחת מספר הליקטורים של הפראיטור לשניים, עובדה שביטאה את הפיחות במעמד המשרה.
היסטוריה

הפראיטור הראשון המוזכר מונה בשנת 366 לפנה"ס. הבחירה לתפקיד הייתה מוגבלת לפטריקים. הפראיטור הפלבאי הראשון מונה בשנת 337 לפנה"ס. שם המשרה היה אז "קולגה קונסוליבוס", לסמן את היותו עמיתם של הקונסולים. הפראיטור נבחר במסגרת "אספת המאות" (comitia centuriata) מיד אחרי בחירת הקונסולים.
בשנת 246 לפנה"ס מונה פראיטור נוסף, שתפקידו היה לנהל את ענייני המשפט בין תושבי העיר לזרים. כך נוצרו שתי משרות נפרדות: פראיטור אורבנוס (praetor urbanus), שהיה ממונה על השגחה על ציות לחוק הרומי וניהול ענייני המשפט בין בני רומא. על הפראיטור אורבנוס נאסר לעזוב את העיר לתקופה של למעלה מעשרה ימים. תפקידו היה לפקח על הלודי אפולינארס (ludi apollinares). לצדו כיהן פראיטור פרגריני (praetor peregrini) שתפקידו היה לעסוק בניהול ענייני המשפט בין זרים ובין תושבי רומא לזרים. בתפקידים אלו העלו הפראיטורים תרומה נכבדת להתפתחותו של החוק הרומי ובמיוחד להתפתחות חוקי קניין ברורים בתוכו. כאשר נעדר אחד מהפראיטורים מן העיר לפיקוד על צבא, מילא השני את תפקידיו. בתחילה, היה מקובל להעניק משרת פראיטור לקונסולים בשנה שאחרי כהונתם כקונסולים. מאוחר יותר, התפתח גם נוהג להעניק לפראיטור אימפריום צבאי לשנה נוספת.
עם הזמן, נוספו משרות פראיטור נוספות, כדי לעמוד בעומס העבודה שנוצר כאשר התרחבה רומא מעבר לאיטליה. שתי משרות פראיטור חדשות נוצרו בשנת 227 לפנה"ס לניהול סיקיליה וסרדיניה, ועוד שתיים לניהול הפרובינקיה היספניה בטיקה שבחצי האי האיברי שנוספה בשנת 197 לפנה"ס. עם הזמן גדל מספרם עד שישה עשר, כאשר הדיקטטורים ואחר כך הקיסרים מוסיפים משימות שונות לניהול השיפוטי שהיה באחריותם, כמו למשל תוספת שני פראיטורים על–ידי קלאודיוס לדיון בעניינים הנוגעים לפידאיקומיסה, פראיטור לענייני פיסקוס ואזרחים פרטיים שהוסיף נרווה ופראיטור לדיון בענייני טטולה שהוסיף מרקוס אורליוס.
סמכויות

עיקר תפקידיהם של הפראיטורים היה דיון וקביעת מידת ההתאמה לחוק הרומי באמצעות קביעת פסק דין, judex. הפראיטורים עסקו בעניינים אזרחיים וכן בעניינים פליליים. בפני הפראיטורים עמדו ארבע "שאלות מתמידות" (questiones perpeuae):
שאפתנות (ambitus): ענייני שוחד וניסיון.
בעיות כספיות (repetundae): חישוב, כספים, סכסוכים עסקיים.
מעילה (peculatus): במיוחד בכספי ציבור.
כבוד וסמכות (majestas).
סולה הוסיף לאלו שאלות נוספות:
מרמה וצביעות (falsum).
התנקשות, רצח והרעלה (sicariis et veneficis).
רצח אב או קרובי משפחה (de parricidis).
הפראיטורים היו מתכנסים לשמוע משפט ולקבוע, והיו מקבלים את החלטתם, להעניש או לזכות את הנאשם ברוב קולות. בכהנם במשפט, ישבו הפראיטורים על סלה קורוליס (sella curulis) בטריבונל, שהיה אותו חלק מבית המשפט שהיה ראוי לפראיטור, עוזריו וידידיו. מן הצד השני ניצב הסובסליה (subsellia), החלק בו ניצבו המתדיינים ואחרים.
פליסיאן קבוגה

| --- | --- |
אין תמונה חופשית
 לידה:  1 במרץ 1933 (בן 91) ביומבה, רואנדה-אורונדי 
 מדינה:  רואנדה 
 מקום מגורים:  אנייר-סיר-סן 
 ידוע בשל:  החשוד העיקרי במימון רצח העם ברואנדה
 תפקיד:  דירקטור 
 מפלגה:  התנועה הלאומית הרפובליקנית לדמוקרטיה ופיתוח 
 בת זוג:  ג'וזפין מוקזיטוני
 מספר צאצאים:  11
 
פליסיאן קבוגה (באנגלית: Félicien Kabuga; נולד ב-1 במרץ 1933) הוא איש עסקים רואנדי, שהואשם במעורבות ובמימון רצח העם ברואנדה.
ביוגרפיה

קבוגה נולד ב-1933 בביומבה, רואנדה. הוא צבר את עושרו על ידי בעלות על חוות תה בצפון רואנדה. כמו כן היה בקשרים עם בעלי עסקים מולטימיליונרים וכן היה בקשר הדוק עם יובנאל הבארימאנה נשיא רואנדה מהתנועה הלאומית הרפובליקנית לדמוקרטיה ופיתוח, תנועה לא רשמית של קיצוניים מקבוצת ההוטו אשר תרמו מאוד לרצח העם ברואנדה.
לפי מחקרים קבוגה עמד בראש חברת שידורי רדיו תעמולתי כבר מספר חודשים לפני רצח העם, שם הסיט את אנשי שבט ההוטו כנגד שבט הטוטסי. בחלק מהשידורים הוא טען כי אנשי שבט הטוטסי הם גנבים, רוצחים וקניבלים ואי אפשר לסמוך עליהם- ועל כן יש להשמידם. מעט לפני רצח העם עצמו הופצו מצ'טות ברחובות, שככל הנראה קבוגה בעצמו שיווק.
ב-29 באוגוסט 1998 הגישה תובעת בית הדין הפלילי הבינלאומי לרואנדה דאז, קרלה דל פונטה, כתב אישום נגד קבוגה בגין הפשעים הבאים:
רצח עם
קשירת קשר לביצוע רצח עם
שותפות לרצח עם
הסתה לרצח עם
השמדה כפשע נגד האנושות
חיים כנמלט

ביוני 1994, לאחר שארגון החזית הפטריוטית של רואנדה השתלט על רואנדה, ברח קבוגה מהמדינה. תחילה הוא ניסה להיכנס לשווייץ, אך הצטווה לעזוב. לאחר מכן נסע לקינשאסה בירת הרפובליקה הדמוקרטית של קונגו, והתגורר זמן מה בניירובי, קניה.
בספטמבר 1995,ניהל קבוגה עסק בשם 'סוכנות נשיקאבם' בניירובי. בשנת 2003 נרצח איש עסקים קנייתי צעיר אשר סייע לבולשת הפדרלית של ארצות הברית (ה-FBI) לאתר את מר קבוגה, על ידי קבוצת מתנקשים. הממשל הקני הכחיש וטען כי איש העסקים התאבד, ושלא הייתה כלל אלימות מעורבת בנושא.
בנאום שנשא ב-28 באוגוסט 2006 במהלך ביקורו בקניה, האשים הסנאטור האמריקאי דאז, ברק אובמה את קניה. על כך שנתנה לקבוגה מקלט. ממשלת קניה הכחישה את הטענות הללו ותיארה את טענתו של אובמה לגבי קבוגה כ"עלבון לתושבי המדינה הזו".
ביוני 2008 דיווח בלוגר ממוצא נורווגי שקבוגה מסתתר באוסלו, וייתכן שהוא מבקש להסגיר את עצמו. הרשויות דחו את הטענה הזו וראו בה מתיחה. מחלקת המדינה של ארצות הברית הציעה פרס של 5 מיליון $ עבור מידע שיוביל למעצרו של קבוגה. רשת החדשות KTN בקניה דיווחה ב-14 ביוני 2008 כי קבוגה נעצר על ידי משטרת קניה יום קודם לכן והוחזק בתחנת משטרת ג'יגירי בניירובי. מאוחר יותר התגלה כי האדם שנעצר היה מרצה באוניברסיטה מקומית ולא קבוגה, והוא שוחרר. מוקדם יותר היה חשד שקבוגה מתגורר בקניה, והאמינו שהוא מנהל עסקים ונהנה מהגנה מצד ממשלת קניה או ממספר גורמים משפיעים במדינה.
מעצר

קבוגה נלכד באסנירס-סור-סן, ליד פריז, צרפת, ב-16 במאי 2020, לאחר 26 שנים בהן התחמק מהדין. הוא נעצר על ידי המשטרה הצרפתית כתוצאה מחקירה משותפת עם משרד התובע IRMCT, בסיוע אינטרפול, וסוכנויות אכיפת החוק ברואנדה, בלגיה וארצות הברית. הרשויות בצרפת הודיעו על כוונתן להעמיד אותו לדין בגין פשעים כנגד האנושות שבוצעו נגד חברי קבוצת הטוטסי ברואנדה. ב-3 ביוני ולאחר מכן ב-30 בספטמבר 2020 אישרה מערכת המשפט הצרפתית את העברת קבוגה למנגנון השיפוט (IRMCT) שהוקם על מנת למלא את משימות בית הדין הפלילי הבין-לאומי ליוגוסלביה לשעבר ובית הדין הפלילי הבין-לאומי לרואנדה. ב-26 באוקטובר 2020 קבוגה הועבר מצרפת למשמורת ה-IRMCT בהאג.
ב-29 בספטמבר 2022 חל הדיון הראשון במשפטו.
בתקשורת

בסדרה הפושעים המבוקשים ביותר בעולם, אחד הפרקים עוסק בפשעיו של קבוגה ועל כך שהוא אחד מהפושעים המבוקשים ביותר בעולם.
חיים אישיים

קבוגה נשוי לג'וזפין מוקזיטוני ויש לו 11 ילדים. שתיים מבנותיו נשואות לשניים מבניו של יובנאל הביארימאנה, נשיא רואנדה לשעבר.
ראו גם

רצח העם ברואנדה
הערות שוליים

↑  - Etterlyst krigsforbryter oppholder seg i Norge, www.aftenposten.no (בנורווגית ספרותית)
↑  Rwandan war criminal reportedly in Oslo - Aftenposten.no, web.archive.org, ‏3 ביוני 2008
↑  Risking Irrelevance: The Threat of Impunity to the African Union, www.jurist.org (באנגלית)
↑  AFP, אחרי 26 שנה: נאשם ברצח עם נתפס בצרפת, באתר ynet, 13 בנובמבר 2020
↑  Most infamous fugitive of Rwanda Genocide captured after 26 year run, www.globalviews360.com (באנגלית)
↑  Mechanism fugitive Félicien Kabuga arrested today, United Nations International Residual Mechanism for Criminal Tribunals, ‏16 במאי 2020 (באנגלית)
↑  admin, פליסיאן קבוגה: בית משפט בצרפת מגבה את הסגרתו של החשוד ברצח עם | News1 עִברִית (באנגלית)
↑  Staff, Reuters (2020-05-29). "Children of Rwandan genocide suspect Kabuga fear for father's life". Reuters (באנגלית). נבדק ב-2020-11-13.
↑  ICTR-98-44B | United Nations International Criminal Tribunal for Rwanda, unictr.irmct.org
↑  Celestin Ndereyehe, US Goes To Social Media Hunting For Hardcore Genocide Fugitives, THE CHRONICLES (באנגלית)
| --- | --- |
בקרת זהויות :  GND: 1210429373  VIAF: 2932159035163501380004   WorldCat (עם VIAF): 2932159035163501380004